Informácia o priebehu a výsledkoch oficiálnej návštevy predsedu vlády 
Slovenskej republiky Mikuláša Dzurindu 
v Chorvátskej republike  dňa 13. októbra 2005

Dňa 13.10.2005 uskutočnil predseda vlády Slovenskej republiky Mikuláš Dzurinda  oficiálnu návštevu Chorvátskej republiky (ChR) na pozvanie predsedu vlády ChR Iva Sanadera. Predseda vlády SR okrem rokovania s chorvátskym partnerom absolvoval prijatie u predsedu parlamentu ChR Vladimira Šeksa a u prezidenta ChR Stjepana Mesića. Rozhovory v Záhrebe boli zamerané na otázky bilaterálnej spolupráce a európskej integrácie ChR v kontexte októbrového rozhodnutia Rady ministrov EÚ o začatí prístupových rokovaní ChR do EÚ. 

Počas rokovania predsedov vlád boli obojstranne konštatované vynikajúce dvojstranné vzťahy, ktoré sa vyznačujú intenzívnym politickým dialógom a absenciou otvorených otázok zásadného významu. Obaja predsedovia vlád ocenili zintenzívnenie hospodárskej spolupráce a vyjadrili záujem o rozšírenie investičných aktivít podnikateľských subjektov v oboch krajinách. S uspokojením konštatovali rozvoj kultúrnej a školskej spolupráce, pričom vyzdvihli významnú úlohu oboch národnostných menšín pri jej rozvoji.

Predseda vlády Chorvátska ocenil podporu SR a osobne predsedu vlády SR v integračnom procese jeho krajiny do EÚ. Konštatoval, že aj vďaka SR došlo v otázke lepšieho pochopenia Chorvátska v EÚ k výraznému posunu. Podčiarkol, že vedenie ChR si je vedomé svojich medzinárodných záväzkov, vrátane spolupráce s ICTY. Chorvátska vláda sa v tejto otázke  bude naďalej pridržiavať svojho doterajšieho postoja. Predseda vlády SR M. Dzurinda uviedol, že októbrové rozhodnutie Rady ministrov EÚ odzrkadľuje dosiahnutý pokrok Chorvátska. Uvedené rozhodnutie len potvrdilo správnosť slovenského postoja v uvedenej otázke. M. Dzurinda ocenil uskutočnené reformné kroky chorvátskej vlády smerujúce k európskej integrácii krajiny a vyjadril pripravenosť SR napomáhať prostredníctvom odovzdávania svojich skúsenosti z prístupového procesu. Navrhol chorvátskej strane uskutočniť expertné rokovania s vybranými predstaviteľmi negociačného tímu SR, ktorí sa aktívne podieľali na formovaní negociačných skupín a postojov SR. Zároveň vyjadril pripravenosť odovzdať skúsenosti z budovania komunikačných kanálov na úrovni vláda – parlament. Predseda vlády SR upozornil, že negociačný proces si vyžaduje dôslednú prípravu na všetkých úrovniach štátnej administratívy. Osobitne zdôraznil potrebu úzkej spolupráce medzi zákonodarnou a výkonnou mocou, a to predovšetkým v otázke aproximácie práva. 

V otázke budúceho členstva ChR v NATO predseda vlády ChR I. Sanader potvrdil odhodlanosť pokračovať v započatých reformách. Konštatoval, že ChR vstupuje do štvrtej fázy Akčného plánu pre členstvo (MAP) s cieľom potvrdiť svoju pripravenosť na budúce členstvo. Ocenil doterajšiu spoluprácu a podporu SR pri integrácii ChR do NATO. Vyjadril záujem o slovenské skúsenosti pri reforme ozbrojených síl, budovaní civilnej kontroly armády a taktiež pri formovaní tzv. verejnej diplomacie. Osobitne vyzdvihol závery Bratislavskej konferencie II z roku 2004 a vyjadril pripravenosť ChR pokračovať v započatom procese. Predseda vlády SR M. Dzurinda vyjadril pripravenosť SR podeliť sa o skúsenosti z procesu prípravy armády a celej spoločnosti na plnoprávne členstvo do NATO. Upozornil na potrebu pokračovania plnenia MAP, a to napr. v reforme ozbrojených síl a boji proti korupcii. Potvrdil pripravenosť SR podporovať integračné ambície ChR do NATO. Ponúkol chorvátskej strane slovenské skúsenosti z budovania verejnej diplomacie vo vzťahu k NATO a vyjadril pripravenosť naďalej podporovať integráciu ChR do NATO. 

Predseda vlády SR M. Dzurinda si počas stretnutia s predsedom parlamentu ChR Vladimirom Šeksom vymenil skúsenosti s rozvojom vzájomnej spolupráce. Partneri konštatovali úspešne sa rozvíjajúcu medziparlamentnú spoluprácu. Vladimir Šeks vyjadril pripravenosť túto spoluprácu prehĺbiť. 

Počas prijatia u prezidenta ChR Stjepana Mesića  predseda vlády SR M. Dzurinda vyjadril presvedčenie, že nadchádzajúca novembrová návšteva S. Mesića v SR bude ďalším impulzom pre rozvoj vzájomnej spolupráce. 

Záver:
Predseda vlády SR M. Dzurinda navštívil ChR ako prvý predseda vlády členskej krajiny EÚ po októbrovom rozhodnutí Rady ministrov EÚ začať s ChR prístupové rokovania. Samotná návšteva potvrdila vysokú intenzitu politického dialógu, dynamicky sa rozvíjajúcu spoluprácu, ktorá v nasledujúcom období bude rozšírená aj o odovzdávanie slovenských skúseností z integračného procesu do EÚ a NATO. 

Odporúčania:

1.	Pokračovať v podpore integračným ambíciám Chorvátska do EÚ a NATO v súlade s prioritami slovenskej zahraničnej politiky a v kontexte Spoločnej zahraničnej a bezpečnostnej politiky EÚ.

2.	Konkretizovať formy odovzdávania skúseností SR z integračného procesu do EÚ a NATO chorvátskym partnerom, osobitnú pozornosť venovať twiningovým programom EÚ.